Franse reeks lok meeste oë op Netflix | Netwerk24
Die Franse reeks Lupin het die aandag van 76 miljoen intekenare in die eerste vier weke ná sy uitreiking getrek – verreweg die meeste op die platform van Januarie tot Maart.
The Hollywood Reporter berig slegs Bridgerton (82 miljoen) en The Witcher (76 miljoen) kon sedert 2019 Lupin se syfer oortref.
Die Engelse reeks Fate: The Winx Saga (57 miljoen) en die Meksikaanse riller Who Killed Sara? (55 miljoen) was 'n kortkop agter Lupin, terwyl Netflix-base waarskynlik ook nie hul neuse vir Ginny & Georgia (52 miljoen) Firefly Lane (49 miljoen) en Cobra Kai (45 miljoen) se syfers optrek nie.
Dié syfers beteken egter nie dié reekse is die platform se gewildste nie: Netflix, wat byna nooit oop kaarte oor sy syfers speel nie, teken 'n reeks as "gekyk" aan sodra 'n kyker dit langer as twee minute kyk. 'n Kyker wat, byvoorbeeld, ná drie minute die hasepad kies omdat hulle nie daarvan hou nie, word dus ook by die bogenoemde syfers ingesluit.
Onder Netflix se rolprente het die wetenskapfiksierolprent Outside the Wire met 'n kykertal van 66 miljoen koning gedraai. Dit het die komedie Yes Day (62 miljoen), die drama I Care a Lot (56 miljoen) en To All the Boys: Always and Forever (51 miljoen) ore aangesit.
Volgens Business Insider gaan Netflix vanjaar $17 miljard "in kontant" aan nuwe inhoud bestee – meer as sy begroting in 2019 ($15,3 miljard) en 2020 ($11,1 miljard). Variety berig die stromingsdiens sal teen 2028 sowat $26 miljard per jaar aan nuwe inhoud uitgee.
TV-vrate moet egter nie in die eerste helfte van die jaar hul asem ophou vir 'n ooraanbod van nuwe kykstof nie: Groot dele van die rolprent- en TV-aanbod wat Netflix vir dié tydperk beplan het, is uitgestel weens vertragings wat verlede jaar deur die uitwerking van die Covid-19-pandemie veroorsaak is.
Meer oor: Staat Van Inperking | Koronavirus | Covid-19-Pandemie | Pandemie | Inperking | Koronaviruspandemie | Covid-19 | Covid | Yes Day | I Care A Lot | Fate: The Winx Saga | Bridgerton | The Witcher | Netflix | Lupin | Ginny & Georgia